CELEX: 32017D1774
Language: lv
Date: 2017-09-25 00:00:00
Title: Padomes Īstenošanas lēmums (ES) 2017/1774 (2017. gada 25. septembris) par kontroles pasākumu piemērošanu N-(1-fenetilpiperidīn-4-il)-N-fenilakrilamīdam (akriloilfentanilam)

29.9.2017   
            
            
               LV
            
            
               Eiropas Savienības Oficiālais Vēstnesis
            
            
               L 251/21
            
         PADOMES ĪSTENOŠANAS LĒMUMS (ES) 2017/1774
   (2017. gada 25. septembris)
   par kontroles pasākumu piemērošanu N-(1-fenetilpiperidīn-4-il)-N-fenilakrilamīdam (akriloilfentanilam)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Lēmumu 2005/387/TI (2005. gada 10. maijs) par informācijas apmaiņu, riska novērtējumu un kontroli attiecībā uz jaunām psihoaktīvām vielām (1) un jo īpaši tā 8. panta 3. punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta atzinumu (2),
   tā kā:
   
               (1)
            
            
               Eiropas Narkotiku un narkomānijas uzraudzības centra paplašinātās Zinātniskās komitejas īpašajā sanāksmē saskaņā ar Lēmumu 2005/387/TI tika sagatavots riska novērtējuma ziņojums par jauno psihoaktīvo vielu N-(1-fenetilpiperidīn-4-il)-N-fenilakrilamīdu (akriloilfentanilu), un pēc tam 2017. gada 24. februārī tas tika iesniegts Komisijai un Padomei.
            
         
               (2)
            
            
               Akriloilfentanils ir sintētisks opioīds. Pēc struktūras tas ir līdzīgs fentanilam – vielai, kam piemēro kontroles pasākumus un ko plaši izmanto medicīnā par palīglīdzekli vispārējai anestēzijai ķirurģiskās operācijās un atsāpināšanai. Pieejamie dati liecina, ka akriloilfentanils ir spēcīga antinociceptīva viela ar ilgstošu iedarbību uz opioīdu sistēmu.
            
         
               (3)
            
            
               Akriloilfentanils Savienībā ir bijis pieejams vismaz kopš 2016. gada aprīļa un ir konstatēts sešās dalībvalstīs. Lielākoties gadījumos, kad viela ir tikusi konfiscēta, tā ir bijusi šķidrā stāvoklī, bet tā ir atklāta arī citos stāvokļos, piemēram, tabletēs, pulverī un kapsulās. Atklātie daudzumi ir samērā mazi, bet jāņem vērā tas, ka vielai ir ļoti spēcīga iedarbība.
            
         
               (4)
            
            
               Trīs dalībvalstis ir ziņojušas par kopā 47 nāves gadījumiem, kas saistīti ar akriloilfentanilu. Vismaz 40 nāves gadījumos akriloilfentanils bija nāves cēlonis vai varēja būt veicinājis nāves cēloni. Turklāt ir saņemtas ziņas, ka vairāk nekā 20 akūtas intoksikācijas gadījumos ir aizdomas, ka tās cēlonis bijis akriloilfentanils.
            
         
               (5)
            
            
               Nav informācijas, kas liecinātu, ka akriloilfentanila ražošanā, izplatīšanā, nelikumīgā tirdzniecībā vai piegādē Savienībā būtu iesaistīta organizētā noziedzība. Pieejamie dati liecina, ka lielāko daļu akriloilfentanila, kas ir Eiropas tirgū, ražojuši ķīmijas rūpniecības uzņēmumi Ķīnā.
            
         
               (6)
            
            
               Akriloilfentanilu pārdod kā “pētniecības ķīmisko vielu”, parasti pulvera vai lietošanai gatava deguna aerosola veidā. To pārdod mazos un vairumtirdzniecības daudzumos. Nepilnīgā informācija, kas iegūta, konfiscējot šo vielu, liecina, ka akriloilfentanilu, iespējams, pārdod arī nelegālajā opioīdu tirgū.
            
         
               (7)
            
            
               Akriloilfentanils nav iekļauts to vielu sarakstos, kurām piemēro kontroles pasākumus saskaņā ar Apvienoto Nāciju Organizācijas 1961. gada Vienoto konvenciju par narkotiskajām vielām vai Apvienoto Nāciju Organizācijas 1971. gada Konvenciju par psihotropajām vielām. Patlaban viela netiek vērtēta ANO sistēmā.
            
         
               (8)
            
            
               Akriloilfentanilam nav iedibināta vai atzīta lietojuma nedz medicīnā, nedz veterinārijā. Izņemot ar pašas vielas parādīšanos narkotiku tirgū saistīto izmantošanu analītiskos references materiālos un zinātniskos pētījumos par tās ķīmiju, farmakoloģiju un toksikoloģiju, nav norāžu, ka to izmantotu citām leģitīmām vajadzībām.
            
         
               (9)
            
            
               Riska novērtējuma ziņojumā secināts, ka trūkst zinātnisku pierādījumu par akriloilfentanilu, un norādīts, ka būtu nepieciešami turpmāki pētījumi. Tomēr pieejamie pierādījumi un informācija par vielas radīto risku veselībai un sociālo risku ir pietiekams pamats, lai visā Savienībā akriloilfentanilam piemērotu kontroles pasākumus.
            
         
               (10)
            
            
               Tikai deviņas dalībvalstis akriloilfentanilam piemēro kontroles pasākumus saskaņā ar valsts tiesību aktiem narkotiku kontroles jomā, un divas citas dalībvalstis izmanto citus likumdošanas pasākumus tā kontrolei. Tādējādi kontroles pasākumu piemērošana visā Savienībā ļautu izvairīties no šķēršļiem tiesībaizsardzības iestāžu un tiesu iestāžu pārrobežu sadarbībā un veicinātu aizsardzību pret riskiem, ko varētu radīt vielas pieejamība un lietošana.
            
         
               (11)
            
            
               Ar Lēmumu 2005/387/TI Padomei ir piešķirtas īstenošanas pilnvaras piemērot kontroles pasākumus jaunām psihoaktīvām vielām visā Savienībā, lai tā Savienības līmenī ātri un pamatojoties uz speciālām zināšanām reaģētu uz šādu vielu parādīšanos, ko konstatējušas un par ko ziņojušas dalībvalstis. Nosacījumi un procedūra, ar kuriem sāk izmantot šādas īstenošanas pilnvaras, ir nodrošināti, tāpēc būtu jāpieņem īstenošanas lēmums, lai akriloilfentanilam visā Savienībā piemērotu kontroles pasākumus.
            
         
               (12)
            
            
               Lēmums 2005/387/TI ir saistošs Dānijai, tāpēc tā piedalās šā lēmuma, ar ko īsteno Lēmumu 2005/387/TI, pieņemšanā un piemērošanā.
            
         
               (13)
            
            
               Lēmums 2005/387/TI ir saistošs Īrijai, tāpēc tā piedalās šā lēmuma, ar ko īsteno Lēmumu 2005/387/TI, pieņemšanā un piemērošanā.
            
         
               (14)
            
            
               Lēmums 2005/387/TI nav saistošs Apvienotajai Karalistei, tāpēc tā nepiedalās šā lēmuma, ar ko īsteno Lēmumu 2005/387/TI, pieņemšanā, un Apvienotajai Karalistei tas nav saistošs un nav jāpiemēro,
            
         IR PIEŅĒMUSI ŠO LĒMUMU.
   1. pants
   Jaunajai psihoaktīvajai vielai N-(1-fenetilpiperidīn-4-il)-N-fenilakrilamīdam (akriloilfentanilam) visā Savienībā piemēro kontroles pasākumus.
   2. pants
   Dalībvalstis līdz 2018. gada 30. septembrim saskaņā ar valsts tiesību aktiem veic pasākumus, kas nepieciešami, lai 1. pantā minētajai jaunajai psihoaktīvajai vielai piemērotu kontroles pasākumus un kriminālsodus, kā paredzēts to tiesību aktos atbilstīgi saistībām, kuras izriet no ANO 1971. gada Konvencijas par psihotropajām vielām.
   3. pants
   Šis lēmums stājas spēkā nākamā dienā pēc tā publicēšanas Eiropas Savienības Oficiālajā Vēstnesī.
   Šo lēmumu piemēro saskaņā ar Līgumiem.
   
      Briselē, 2017. gada 25. septembrī
      
         
            Padomes vārdā –
         
         
            priekšsēdētājs
         
         M. MAASIKAS
      
   
   
      (1)  OV L 127, 20.5.2005., 32. lpp.
   
   
      (2)  2017. gada 13. septembra atzinums (Oficiālajā Vēstnesī vēl nav publicēts).